ועדת הכספים, כנסת 15, פרוטוקול מספר 357, 2002-01-09 09:00

יעקב ליצמן: אני פותח את הישיבה.

יעקב ליצמן: הסעיף הראשון דן בהצעת-חוק של חבר-הכנסת טלב אלסאנע, הצעת חוק לתיקון פקודת מס הכנסה (זיכוי ממס לתושבי באר שבע והנגב) (הוראת שעה), התשס"א-2001.

יעקב ליצמן: חבר-הכנסת טלב אלסאנע, תסביר לנו על מה מדברת הצעת-החוק.

יעקב ליצמן: אני מבין מה אתה רוצה, אבל תגיד לי למה צריך הצעת-החוק.

טלב אלסאנע: הכנסת אישרה תיקון לפקודת מס הכנסה, שמתיימר להטיב עם תושבי באר-שבע והנגב.

טלב אלסאנע: החוק נוסח בצורה כזאת, שנרשמו בו שמות הרשויות המקומיות.

טלב אלסאנע: יש תושבים שהם תושבי הנגב, ואין להם מעמד מוניציפלי.

טלב אלסאנע: הם לא מתגוררים ברשות מקומית, או במועצה אזורית, אבל הם עובדים והם משלמים מס הכנסה.

טלב אלסאנע: לכן, בהצעת-החוק שלי מפורטים שמות אותם יישובים, שאין להם מעמד מוניציפלי, או שהם לא מוכרים.

טלב אלסאנע: טלי דולן ממשרד האוצר אמרה לי, ובצדק, שהמשרד לא רוצה לציין בחוק את שמות היישובים הלא מוכרים ולתת גושפנקה חוקית ליישובים שהם לא מוכרים.

טלב אלסאנע: העיקרון הזה מקובל עליי, אבל המטרה היא להתייחס לאותו אדם באופן פרסונלי ואישי, ולבדוק האם הוא עובד או לא עובד.

יעקב ליצמן: האם תקבעו זאת לפי קו אוויר?

טלב אלסאנע: אני רק רוצה להזכיר לכבודו, שהיו שני חוקים אחרים - של סילבן שלום ושל ויצמן שירי - שהעבירה הוועדה, אשר ציינו קווי רוחב, אבל בסוף הגענו לנוסח אחר.

טלב אלסאנע: בנוסח כתוב שאחרי הסעיפים (1) עד (6), תבוא פסקה (7), אשר בה יירשם: תושב נפת הנגב שאיננו תושב אחד היישובים מ-(1) עד (6), יקבל הנחה ממס בשיעור של 15%.

טלב אלסאנע: אני בהצעת-החוק שלי ציינתי 25%.

יעקב ליצמן: יש הסכמה לגבי ה-15%.

טלב אלסאנע: אמרו שלזה מסכים משרד האוצר.

טלב אלסאנע: אני ירדתי מ-25% ל-15%.

טלב אלסאנע: אני מקווה שאני מדייק בדברים שאמרתי.

טלי דולן: אתה מדייק, אבל אולי נוסיף עוד דבר אחד.

טלי דולן: קודם כל, צריך להזכיר שמשרד האוצר לא כל-כך בטוח בנחיצותו של חוק הנגב.

יעקב ליצמן: שר האוצר חושב דווקא שהוא מאד נחוץ.

יעקב ליצמן: אולי ראש-הממשלה לא חושב כך בדיוק, אבל שר האוצר אומר שיש להשאיר את חוק הנגב.

טלי דולן: על כל פנים, כשחוק הנגב קיים, חשבנו שלא ראוי שחלק מתושבי הנגב לא יקבלו את הטבת המס, אבל גם לא רצינו להכניס לספר החוקים רשימה של יישובים שהוקמו שלא על-פי דין ולעודד את פעילותם באמצעות הטבות המס.

טלי דולן: לכן, קיימנו ישיבה אצל המשנה ליועץ המשפטי לממשלה.

טלי דולן: הדרך שבעזרתה חשבנו לפתור את הבעיה היתה להכניס סעיף שיורי, שיאמר שתושב ביישוב שלא נמנה עם היישובים - או עם המועצות המקומיות - המפורטים בסעיפים (1) עד (6), יהיה זכאי לזיכוי ממס של 15%, כפי שחשבנו בהתחלה.

טלי דולן: אולם, לאחר שיחה נוספת שקיימתי אתמול עם אנשי נציבות מס הכנסה, הגענו למסקנה שהשיעור הנכון צריך להיות אולי 12%, והסיבה לכך היא שחלק מהיישובים האלה הם יישובים שחלקם נמצאים אפילו צפונית לעיר באר-שבע, וחבר-הכנסת טלב אלסאנע יתקן אותי אם אני טועה.

טלי דולן: יתרה מכך, מכיוון שאנחנו מכניסים סעיף שיורי, ייכנסו לסעיף הזה גם תושבים שהם תושבי הנגב שגרים בבסיסי קבע של חיל האוויר, או חילות אחרים.

טלי דולן: בדרך כלל מדובר באנשים עם רמת שכר גבוהה שנמצאים במצב סוציו-אקונומי טוב, וכתוצאה מהעובדה שנכניס את הסעיף השיורי, שיאמר שמי שלא נכלל באחד היישובים המנויים למעלה יהיה זכאי לזיכוי של 12% או 15%, למעשה נכניס לאותה מסגרת גם אנשים שאולי היה יותר נכון לתת להם זיכוי של 5%.

יחזקאל לביא: הם לא מופיעים במרשם כתושבים של אותו יישוב.

טלי דולן: יכול להיות שהם כן מופיעים.

יחזקאל לביא: לא במרשם.

טלי דולן: ניהלתי על זה שיחות עם היועצת המשפטית של משרד הפנים, והיא גם היתה נוכחת בישיבה אצל המשנה ליועץ המשפטי לממשלה.

טלי דולן: חלק מהתושבים האלה כן ייכנסו למסגרת הזאת, כי הם תושבי הנגב, אם הם שייכים למשל למועצה אזורית מסוימת והילדים שלהם לומדים בבתי-הספר שבתחומה.

יעקב ליצמן: מה לגבי מושב קוממיות?

יחזקאל לביא: הוא לא שייך לנגב.

יעקב ליצמן: אבל קריית גת כן שייכת.

יחזקאל לביא: מושב קוממיות הוא צפוני יותר.

יעקב ליצמן: אולי בקילומטר.

שרון גלעד: ברגע שאתה קובע סעיף שיורי, בהכרח ייכנסו למסגרת הזאת תושבים שגרים בבסיסי קבע.

טלי דולן: הם תושבי הנגב, מרכז חייהם שם, והם לא גרים ביישובים שמוזכרים בפסקאות (1) עד (6).

יחזקאל לביא: לגבי תושבים שגרים במחנות צה"ל, בדרך כלל הכתובת הראשונה שלהם במרשם האוכלוסין היא הכתובת המקורית שלהם ולא כתובת המחנה.

טלי דולן: נכון, אני מסכימה אתך, אבל הכתובת לא מוכיחה תושבות.

טלי דולן: יש אנשים שממשיכים לדווח על הכתובת של דירת הוריהם, עד שהם מתחתנים, ובכל זאת, הם כבר לא תושבי היישוב שבו גרים הוריהם.

טלי דולן: השאלה היא איפה אדם הוא תושב, ואנחנו בוחנים את השאלה הזאת גם במקומות אחרים.

טלי דולן: אנחנו עדים לרמאויות לגבי הטבות מס לתושבים.

טלי דולן: כשאנחנו בוחנים האם אדם הוא תושב במקום מסוים, אנחנו שואלים איפה מרכז חייו, איפה מקום מגוריו ואיפה לומדים ילדיו, ולכן גם אם רשום שמשפחה מסוימת גרה במקום מסוים, ברגע שמרכז חייה בנגב וילדיה לומדים בבית-ספר בנגב, בני המשפחה יהיו תושבי הנגב.

יחזקאל לביא: נכון, אבל אני רוצה להבהיר שאין כזאת כתובת "מחנות צה"ל".

יעקב ליצמן: לכולם ברור שמה שמחייב לפי החוק זאת הכתובת שמופיעה במרשם האוכלוסין.

יעקב ליצמן: אם אותו תושב יחליט שכדאי לו להעביר את הכתובת שלו למקום בו הוא גר – בסדר, ואם הוא לא יעביר את הכתובת שלו – זה לא העסק שלי, האם אנחנו צריכים להיכנס לעניין הזה?

יעקב ליצמן: לכן, מה שמופיע במרשם האוכלוסין זה מה שמחייב.

טלי דולן: לא לצורכי מס הכנסה.

יעקב ליצמן: אני מתייחס לכל הדברים, לבחירות למשל.

טלי דולן: לבחירות כן, אבל למס הכנסה לא.

טלי דולן: אני יכולה היום לרשום שהכתובת שלי באילת, למרות שאני לא גרה שם בפועל.

יעקב ליצמן: לכן צריך להעמיד לדין מי שעושה דבר כזה.

טלי דולן: מס הכנסה בודק היכן האדם חי בפועל ואיפה מרכז חייו.

טלי דולן: יש לו דרכים להוכיח את הדברים האלה.

יעקב ליצמן: הנושא הזה לא שייך לדיון כאן.

קריאה: היא מסבירה שנציגי מס הכנסה מבקשים להוריד את ההנחה מ-15% ל-12%, מכיוון שאם אנחנו קובעים הגדרה שיורית, שאליה ייכנס כל מי שמתגורר בנפת הנגב ולא מנוי ביתר הפסקאות - זאת אומרת, לא במצפה רמון, לא בבאר-שבע, לא בעומר או בלהבים – ייהנו מאותה הנחה גם יישובים, שלא בטוח זכאים לשיעור כל-כך גבוה של הנחה ממס.

שרון גלעד: כל מה שאמרה הגברת דולן הוא כמובן נכון ומקובל עלינו, אבל דבר אחד שקצת מטריד אותי ושגיליתי אותו רק הבוקר הוא שחוק הלוואות לדיור גם מותנה בחוקי הנגב.

שרון גלעד: יכולה להיווצר בעיה, שאנחנו צריכים לחשוב על פתרונה - האם סביר שמי שגר ביישוב שעבר עבירת בנייה, יקבל הלוואות לדיור?

שרון גלעד: הוא בוודאי צריך לקבל זיכוי ממס, לדעתי.

יעקב ליצמן: עם כל הכבוד, זה דיון אחר לגמרי.

יעקב ליצמן: זה קשור למה שנציגי משרד האוצר אוהבים להגיד, "השלכות רוחב".

שרון גלעד: חבר-הכנסת ליצמן, חוק הלוואות לדיור מפנה ספציפית לסעיף 11ב בפקודת מס הכנסה ולעניין ההגדרה של מי הוא תושב הנגב לצורך הלוואות מקום מיוחדות לתושבי הנגב.

שרון גלעד: אני אומרת שאנחנו צריכים לבדוק את העניין הזה ולחשוב מה אנחנו עושים בנידון.

שרון גלעד: אני עוד לא יודעת מה התשובה, אבל אני אומרת שלא ברור שסביר לעשות את זה.

יעקב ליצמן: אם את רוצה לבדוק את זה, תבדקי זאת בין קריאה ראשונה לשנייה ושלישית, כי הרי אנחנו רוצים להתקדם עם הצעת-החוק.

יעקב ליצמן: יחזקאל לביא, אני רוצה שתבדוק מה הבעיה של כל מיעוט, כי הותקפתי בגלל שהשמיטו את היישובים האלה.

יעקב ליצמן: יכול להיות שבסך הכל, הכל נבע מטעות שחלה בזמנו.

יחזקאל לביא: קוממיות נכללת בנפת אשקלון.

יעקב ליצמן: אבל אשקלון גם נכללת במסגרת הזאת.

יחזקאל לביא: לא נכון.

יעקב ליצמן: אבל יצחק כהן הכניס גם את אשקלון.

יחזקאל לביא: אז קבעתם קו רוחב, ועד כמה שאני זוכר, קוממיות נמצאת מתחת לקו הרוחב הזה.

יעקב ליצמן: האם קוממיות נמצאת במועצת לכיש?

יחזקאל לביא: לא, בשפיר.

יעקב ליצמן: ושפיר לא נכללת במסגרת הזאת.

יעקב ליצמן: אשקלון נכללת בפסקה (1), אז תגיד שאשקלון כן נכללת וקוממיות לא?

יעקב ליצמן: בפסקה (1) נכללים עומר, להבים, מיתר ואשקלון, ואתה אומר שקוממיות לא נכללת?

יחזקאל לביא: אני אומר שוב, שאנו משתמשים במושג שנקרא נפות.

יחזקאל לביא: אשקלון נחשבת אצלנו לנפה.

יחזקאל לביא: לשכת המרשם שאחראית על קוממיות זו הלשכה שנמצאת כיום באשדוד, והיא חלק מלשכת אשקלון.

יעקב ליצמן: מה מפריע לך להוסיף את שפיר לפסקה (1)?

יחזקאל לביא: לי זה לא מפריע, אבל אני פשוט מציג את הדברים במדויק.

טלי דולן: אני לא כל-כך יודעת האם זה אפשרי.

יעקב ליצמן: האם אתם נגד הכללת מועצה אזורית שפיר בסעיף 11ב לפקודת מס הכנסה?

יעל ייטב: תלוי מה יהיו ההשלכות של ההוספה הזאת.

יעל ייטב: אנחנו נבדוק את הדברים.

יעקב ליצמן: אני מוכן לאשר את הצעת-החוק לקריאה ראשונה, ואני אגיש הסתייגות גם בוועדה לקראת קריאה שנייה ושלישית.

יעקב ליצמן: אני מבקש שתבדקו את האפשרות להכליל את מועצה אזורית שפיר בסעיף 11ב לפקודת מס הכנסה.

יחזקאל לביא: אני אשמח אם המועצה האזורית הזאת תיכנס גם היא למסגרת הזאת, כי הבן שלי גר שם...

טלב אלסאנע: אני רוצה להתייחס להצעה להוריד את הזיכוי ממס מ-15% ל-12%.

טלב אלסאנע: אני רוצה לציין שההצעה המקורית היתה 25%.

יעקב ליצמן: אם תשאל אותי, תפוס את ההצעה הזאת בשתי ידיים.

טלב אלסאנע: הרי יש מסגרת שיעורים של הנחות ממס החל מ-5% עד 25%.

טלב אלסאנע: כל היישובים הבדואיים, לאור המצב הסוציו-אקונומי שלהם, מקבלים בין 15% ל-20% זיכוי ממס.

טלב אלסאנע: אם רוצים ללכת לפשרה, צריך לקבוע זיכוי שהוא בין 15% ל-20%, כלומר: 17.5%.

טלב אלסאנע: לכן, כשהציעו לנו מלכתחילה 15%, זה היה במסגרת פשרה סבירה.

יעקב ליצמן: תקשיב לי, אנחנו נסכים ללכת על 12% בהנחה שזה סופי, ובהנחה שלא יורידו אחר-כך את הזיכוי ל-11.5%, אחרת אני תומך בחבר-הכנסת טלב אלסאנע ובבקשתו לקבוע 15%.

שגית אפיק: רק לעניין התחולה, אם רוצים שהצעת-החוק תיכנס לתוקף החל מיולי 2001, צריך לקבוע סעיף תחולה רטרואקטיבית, ואם לא, התחולה תהיה החל מינואר 2002.

יעקב ליצמן: האם יש עוד הערות?

יעקב ליצמן: אם לא, אפשר להצביע.

יעקב ליצמן: מי בעד הצעת-חוק לתיקון פקודת מס הכנסה (זיכוי ממס לתושבי באר שבע והנגב) (הוראת שעה), התשס"א-2001, עם התיקון של מס הכנסה לגבי 12%?

יעקב ליצמן: בעד - רוב נגד- מיעוט הוחלט לאשר לקריאה ראשונה הצעת-חוק לתיקון פקודת מס הכנסה (זיכוי ממס לתושבי באר שבע והנגב) (הוראת שעה), התשס"א-2001, עם תיקון שיעור הזיכוי ממס ל-12%.

יעקב ליצמן: הצעת-החוק אושרה.

יעקב ליצמן: תודה רבה, אני נועל את הישיבה, ומחדש את הישיבה בשעה 10:00.